《三效欧阳体次苏子瞻韵》
清代·刘榛

天女剪花不剪叶，散作人间一夜雪。无枝无蒂故斜横，欲前欲却嗟清绝。

老屋疏棂偏觅寻，回峰断岭随曲折。狮子座成儿手皴，鹧鸪斑到客裘灭。

怒发土囊扫不开，浓垂天幕谁忽掣。三战贾勇历赤拳，十觞薄醉晕红缬。

令申纵不自昔悬，妆缀原非士所屑。世上营营同此看，才有旋无只一瞥。

深积妙化别堪思，拘方泥象又何说。一卷相映不畏寒，我胸长有凉如铁。

作者简介：（1635—1690）清河南商丘人，字山蔚，号董园。诸生。工文，文笔秀洁。性至孝。以不及事父为憾，因名其庐为“事庵”。有《虚直堂文集》、《女使韵统》。